**Merivälja Kooli (edaspidi Kool) hoolekogu 12.02.2018. a. koosoleku protokoll**

Koosoleku kuupäev: 12.02.2018

Koosoleku algus 18:00 ja lõpp 20:30

Koosoleku toimumise koht: Heki tee 16, Tallinn

Koosolekust võtsid osa: hoolekogu liikmed: Kadri Rannala, Bianca Saadre, Renno Kullerkupp, Viktor Kasihhin, Maiki Saaring ja Alina Tubli, Merivälja kooli direktor Kaja Laanmäe ja vanematekogu eestvedaja Lembe Levo.

Puudus: hoolekogu aseesimees Mika Männik

**Päevakord**

1. Lühiülevaade kooli arengukavast, st hetkeseisust;
2. Teemad, mis on üleval olnud eelmistel hoolekogu koosolekutel ja on siiani aktuaalsed;
3. Kohtumine kooli toitlustajaga;
4. Klassis õpilaste arvu suurendamine;
5. Hoolekogule esitatud pöördumine õpetaja Peeter Laanmäe osas;
6. Aktuaalsed teemad, mis on esitatud kooli vanematekogu poolt.
7. Enamus hoolekogu liikmetest on sel positsioonil uued inimesed, seetõttu oleks vajalik saada kooli hetkeolukorrast adekvaatne lühiülevaade. Peamiseks ülevaatlikuks dokumendiks on kooli arengukava 2015-2019.a. (tegevus-, rakenduskava või muud täpsemat dokumenti direktor eelnevalt tutvumiseks ei saatnud, kuna ei olevat päevakavaga meili kätte saanud). Kooli arengukava ei ole reaalseks juhtimistööriistaks. Kõige suuremaks vastuoluks arengukavas kirjas oleva ja päris elus toimuva vahel on HEV (hariduslike erivajadustega, sh ka andekad õpilased) õpilastega tegelemine. Juba kooli visioon näeb ette iga õpilase arengu toetamist, samuti põhiväärtused (õpilase eripärasusega arvestamine, tihe koostöö kodu ja kooli vahel). Hoolekogu tundis huvi, miks olukord selline on ning kuidas seda lahendatakse.

Direktori sõnul on tänane seis selline, et koolil tugiteenuseid pakkuda ei ole. Eelkõige seetõttu, et tööjõuturul vastavaid spetsialiste saada ei ole. See on üleüldine probleem ja sellest üle ei saa, ka Haridusamet teab seda ja kool ootabki HA-lt lahendust. Koolis on 90 last, kes vajaksid abi. Koolil on väga suur ruumipuudus. 6 last vajaksid erirühma, kuid neid ei ole kusagile panna. Ja kool ei oska “oma kambaga” ise midagi rohkem välja mõelda. Tänase seisuga on koolis psühholoog, kes on tööl ühel päeval nädalas. Töökuulutused vaja oleva tugipersonali kohta olevat üleval kooli kodulehel ja töötukassas.

Direktori jaoks tuleb üllatuslikuna info, et klassiõpetajad ei oska isegi mitte märgata õpilaste erivajadusi (nimetatud märkamine on kõige esmane, sellele peaks järgmine mitmekülgne koolipoolne tegevus).

Hoolekogu esimees on nõus, et olukord tööjõuturul on tugispetsialistide vallas väga kehv, kuid hoolimata sellest ei ole senine kooli tegevus kaugeltki piisav. Koolipoolne hoiak peaks olema lahendusi otsiv, mitte passiivselt nentiv, et midagi ei saagi teha.

Kool ei ole teadlik, kas naaberkoolides on vastavad spetsialistid olemas, kordagi pole kaalutud koostöövõimalusi naaberõppeasutustega (nt Pirita MG, K. Pätsi kool, Viimsi koolid, Pirita lasteaiad), avatust koostööks ei ole. Kool ei ole süstemaatiliselt läbi viinud HEV-teemalisi täiendkoolitusi oma õpetajatele. Ei ole taotletud sihtotstarbelisi lisavahendeid ega tehtud aktiivset personaliotsingut (läbi tööportaalide, ülikooli, otsekontaktide, lapsevanemate, kogukonna jms).

Lisaettepanek vanemakogu esindaja poolt oli, et kuigi koolil endal logopeedi ei ole, siis võiks koolis toimuda siiski ühekordne lapse logopeediline ülevaatus. Kuna osad lapsevanemad ei tule selle peale, et laps vajab logopeedilist abi, siis peaks sellele tähelepanu juhtima koolis. Veebilehel on üleval veel endine logopeedi kontakt, see paluti eemaldada.

Hoolekogu esimehe sõnul on käesolev seisukord vastuolus PG-seadusega. Kaasav haridus on hariduspoliitika päevakorras olnud viimased aastad, juhtimisotsused, mis sellest lähtuksid, peaksid olema juba ammu tehtud.

Koolist pidid lahkuma kolm õpetajat, kaks dekreeti ja üks ära. Põhjuse kohta ütles direktor, et lahkuv õpetaja tahab “paremaid lapsi”.

**Otsustati, et kooli HEV-koordinaator, kelleks on õppealajuhataja, uurib märtsikuu jooksul võimalusi teha koostööd teiste naaberõppeasutustega, samuti võimalusi leida osalise koormusega logopeed ja/või teised koolile vajalikud tugispetsialistid.**

**Direktorilt paluti ülevaadet viimase 5 aasta jooksul koolist lahkunud õpetajatest ning õpilastest, seda koos lahkumispõhjusega ja võimalusel infoga, et kuhu kooli nad on edasi läinud.**

1. Eelmistest protokollidest tuli teemaks kooli puudulik kommunikatsioon. Kommunikatsiooni puudulikkusele on viidatud juba läbi mitme aasta (hoolekogu protokollid; memo 04.2017 HA, hoolekogu, lapsevanemad). Lapsevanemateni ei jõua õige info õigeaegselt, ei kasutata õigeid infokanaleid. Hoolekogu esimees tundis huvi, millised konkreetsed sammud on kommunikatsiooni parendamise osas ette võetud ning miks ei kasutata ära loodud vanematekogu poolt pakutavaid võimalusi info vahendamiseks. Kooli poolt ei osatud ühtegi vastavat tegevust nimetada, pigem on koolile siiani arusaamatu, milles probleem seisneb. Küsimusele, kas direktor omab ülevaadet, millised on lapsevanemate peamised mured, vastas direktor, et räägitakse, et ei olda kooliga rahul. Direktori sõnul ta muredest ülevaadet ei oma, kui on muresid, küll talle siis kirjutatakse nendest. Ülekoolilist kommunikatsioonistrateegiat ei eksisteeri. Millist infot, kas üldse ja kuidas õpetajad oma klassi lastevanematele edastavad, on nende endi otsustada. Kas klassi lapsevanematest on klassiõpetajal meiling-list või ei, on õpetaja vaba valik.

Näiteks – alates 1. veebruarist olla kohustuslik koolilõuna saamiseks õpilaspilet nö piiksutada. Hoolekogu koosolekul (12.02) viibivad lapsevanemad ei olnud sellist infot kuulnudki. Seega selline ülekoolilise tähtsusega oluline info oli täiesti edastamata.

Lisaks kõik õpetajad ei oska e-kooli piisavalt pädevalt kasutada. E-kooli suhtlus on ühepoolne.

Koolil olevat olemas infojuht, kes ei tee küll sisu, kuid vastutab info ülespaneku eest.

**Otsustati: Kool peaks infot pigem rohkem kui vähem jagama, pigem dubleerima erinevates kanalites. Kasutada info vahendusel paremini ära vanematekogu. Õpetajatele tuleb teha täiendkoolitus e-kooli kasutamise suhtes.**

**Infojuht töötab välja kaasaegse kommunikatsioonistrateegia ja esitleb seda hoolekogule aprillis. Vajaliku info saamiseks tuleks läbi viia küsitlus, mida jagatakse nii vanematekogu meiling-listide kui ka e-kooli kaudu.** Selleks tuleb koolil: 1) kaardistada, kes on kooli huvigrupid (lapsed, lapsevanemad, koolipere, hoolekogu, HA, kogukond, partnerid jms); 2) millist infot nad vajavad ning 3) milliseid kanaleid nad kasutavad, et see info õigeaegselt nendeni jõuaks.

**Siiani ei ole kooli kodulehel üleval infot vanematekogu kontaktide kohta. Vanematekogu saadab direktorile uuesti täpsed andmed, mis veebi üles pannakse.**

1. Kohtumine koolitoitlustajaga, ajendiks see, et SA Innove poolt 2017 läbiviidud uuringu kohaselt on kooli õpilaste rahulolu toitlustamisega väga madal. Miks koolitoiduga rahul ei olda, ei osanud toitlustaja öelda. Annab menüüd koostades ja toitu tehes endast parima. Menüü koostamisel kasutab tarkvara kalorsuse välja arvestamiseks. Lapsevanemad võivad tulla koolitoitu maitsma igal ajal.

Linna poolt on nüüdsest muudatus koolisöögi rahastamisel. Kui varasemalt maksti toitlustajale kooli poolt umbkaudu tellitud portsjonite eest (lapsi koolis 519, toitu telliti 490le) ja juba ette, siis nüüd makstakse tagantjärele ja vaid nii paljude portsjonite eest, kui palju lapsi reaalselt söömas käis. Söömas käimist peaks tõestama õpilaspiletiga “piiksutamine”. Sügisest alates oli selle süsteemi testperiood. Alates 1. veebruarist aga on see lastele kohustuslik. Sel teemal kooli poolt mingit meeldetuletust lapsevanematele pole olnud, et lastel ikka õpilaspiletid kaasas oleksid. Samas on aga kooli poolt juba HA-le märku antud, et sedasi asi ei toimi, kuna lapsed jätavad toidu eest piiksutamata.

Hoolekogu meelest on peamine, et lapsed söömata ei jääks ka siis, kui õpilaspilet koju ununeb.

Üldiselt toitu palju järele ei jää, kõik süüakse ära. Järgi jääb ca ämbri jagu, mille siis direktori koer ära sööb.

Toitlustaja lubas kaaluda ka teise vahetuse söögiaegade nihutamist üksteisest veidi kaugemale.

Koolitoitlustaja peab nüüd koolis puhvetit ja müüb jäätist. Praegu on puhvetis prooviperiood, aga direktori sõnul kirjutab ta puhveti olemasolu kindlasti järgmisesse toitlustushankesse sisse. Direktori sõnul müüakse jäätist läbi puhveti, direktor ise ei ole selle müügiga enam kuidagi seotud, samas on kooli esindajana endiselt kiivalt selle poolt, et jäätise müük koolis jätkuks (vastupidiselt hoolekogu eelnevale soovile). Koolis jäätise müügi olla heaks kiitnud ka Tervisekaitse.

Hoolekogu uuris, milleks on koolis puhvetit vaja, kui seda seni ei ole seal olnud, mida seal müüakse ja kas lapsevanemad on sellega nõus? Eriti kui tähelepanu pöörata sellele, et tänapäeval on lastel tõsiseid probleeme ülekaalulisusega ning lapsed ise tihtipeale just mõistlikke ja tervislikke söögivalikuid puhvetist ei tee.

Direktori sõnul ei ole antud juhul mingit vajadust seda lastevanematelt küsida. Tema põhjendas puhveti olemasolu sellega, et lastel ikka kõht täis oleks, ka nendel, kes koolitoitu ei söö. Müügile tuleksid näiteks ka pannkoogid, mahlad, müslid jms. Lisaks on ka Merivälja pood suletud, sealt ei saa ka enam osta. Puhvet on avatud tund aega kella 13.00-14.00, st peale lõunasööki. Igas koolis pidavat puhvet olema.

Hoolekogu esimees küsis, miks ikkagi puhvetit vaja on, kui siiani saadi ilma hakkama ja nõudmist ei ole tulnud lapsevanemate poolt? Kas tegemist ei ole toitlustajale lisakasumi teenimise kohana, nüüd kui uue korra kohaselt kindel rahavoog toitlustaja arvele lakkas? Puhvet on laste jaoks kiusatus magusat ja peamiselt ebatervislikku toitu osta. Kui on pikad koolipäevad on lastel võimalus süüa ju pikapäevatoitu. Kui koolisöök ei meeldi, saab alati kodust midagi suupärast kaasa panna. Esmajärjekorras peaks aga koolitoit olema maitsev ja meeldiv, et seda süüa tahetaks ja sellest kõhu täis saaks. See, et kõikides koolides on puhvet, ei ole samuti argument. Miks meie kool ei võiks just selline olla, kus seda ei ole ja väärtustatakse tervislikku toitumist? Hiljem puhvetist loobuda on märksa raskem.

**Kokkuvõtteks: 1) vanematele info e-kooli ja kooli kodulehele, et õpilaspiletiga söömise fikseerimine on iga päev iga õpilase poolt oluline. Tõstame laste vastutust, et neil oleks õpilaspilet, vanematel palun kontrollida ja vajadusel tellida kodulehelt esimesel võimalusel uus elektrooniline õpilaspilet.**

**2) toitlustaja teeb nimekirja pakutavatest puhveti kaupadest ja lisab hinnakirja lapsevanematele tutvumiseks e-kooli ja kooli kodulehele järgmisel nädalal.**

**3) 1. maiks teeb toitlustaja hoolekogule ülevaate, milliseid tooteid kui palju on müüdud.**

1. Direktori sõnul tuleb igal aastal hoolekogu poolt uuesti kinnitada klassides laste arv kui see ületab piirmäära, milleks on 24 last. Näiteks kui lapsed tulevad esimesse klassi ja seal on enam kui 24 last, siis teise klassi minnes tuleb uuesti kinnitada hoolekogu poolt, et klassides on enam õpilasi. Me ei saada ju teises klassis neid õpilasi minema, kes on meile esimeses juba tulnud. Samuti võtame vastu need õpilased, kellel on Meriväljale sissekirjutus, sest Pirita ja kesklinna koolid on täis, samuti Lasnamäe, lapsed saaksid võib-olla kusagile Õismäele või Mustamäele koha, aga reaalselt elavad siin lähedal. Ei saa ära öelda, et ei võta vastu, HA ütleb, et pead võtma. Haridusameti sõnul pole kinnitamine kusagil nii kaua aega võtnud nagu meil sel aastal.

Direktor pöördus nimetatud sooviga 7.02.2018 ainuisikuliselt hoolekogu esimehe poole. Hoolekogu esimees ei pidanud õigeks koheselt ilma hoolekogu koosolekul asja arutamata oma allkirja sellele anda. Tuginedes eelkõige sellele, et vastaval teemal on eelnevalt hoolekoguga väga konkreetsed kokkulepped olnud (hoolekogu koosoleku protokoll 16.05.2016. klasside suurus on probleemiks, ka käesoleval koosolekul märkis õpetajast hoolekogu liige seda). Hoolekogu esimees küsis direktorilt, kas ta on eelnevatest hoolekoguga kokkulepetest kinni pidanud ning klasse ei ole vahepeal uute õpilaste arvel suurendatud? Direktori sõnul ei ole klasse suurendatud.

**Kokkuvõtteks: Hoolekogu saab asuda kaaluma erakorralise nõusoleku andmist/mitteandmist klassikomplektide suurendamiseks peale seda kui direktor on juhindudes PGS §§-st 26 ja 73 hoolekogule esitanud argumentatsiooni selle kohta, milline eriolukord valitseb, et klassikomplekte peab erakorraliselt suurendama ja kas seejuures on kõik tervisekaitse nõuded täidetud. (**vt ka hoolekogu 24.05.2016 protokolli nr 3 punkti nr 1).

1. Hoolekogu sai pöördumise 8. klassi tüdrukutelt, mille kohaselt õpetaja Peeter Laanmäe on patsutanud korduvalt tüdrukutele tagumikule, teeb nilbeid nalju (a’la tule istu mulle sülle), on jätnud õpilasi ujumistunni ajal omapäi basseini (ka väikeseid), on viibinud koolis alkoholilõhnadega.

Direktor on tõstatatud teemast märkimisväärselt ärritunud, märkides, et miks sel teemal nii suurt kära tehakse, kuna see on juba lahendatud. Siiani oli kool vaid kuni 6.kl, lapsed väiksemad ja mitte nii tundlikud, nähtavasti Peeter ei oska teismelistega suhelda, tänapäeval nimetatakse kõike kohe ahistamiseks.

Tema sõnul on kõikide asjaosalistega suheldud (õpilased, nende vanemad, õp Peeter Laanmäe, direktor) ja probleemile juba lahendus leitud. Õpilaste sõnul pole aga nendeni info lahenduse kohta jõudnud. Direktoripoolseks lahenduseks on see, et õp P. Laanmäe ei anna enam 8. kl tüdrukute ujumistundi, jätkab ujumistundide andmist 6-7.kl ja 8.kl poistele, lisaks abiujumisõpetajana 1.-2.kl. Küll aga ei ole õppealajuhataja suutnud veel tunniplaani ümber teha. Õpetajatele on koormused jagatud, neid selle probleemi valguses muutma küll ei hakata.

Hoolekogu uuris, kuidas üldse saab koolis abikaasa alluvuses töötada (huvide konflikt?) ja mis on tema ametikoht? Direktori sõnul seadus seda lubab ja sellega ei ole mingit probleemi. Peeter Laanmäe on 0,5 kohaga kooli haldusjuht ja 0,5 kohaga ujumisõpetaja. Varem oli tööõpetuse õpetaja, kuid selleks puudus tal vastav kvalifikatsioon. Ujumise õpetamiseks pidavat vajalik kvalifikatsioon olemas olema.

Hoolekogu on üksmeelsel arvamusel, et tegemist on väga tõsise teemaga. Antud suhtlusmaneer ei ole kuidagi lubatud ega eetiline, ammugi ei sobi see kooli. Eraldi teemad on õpilaste järelvalveta basseini jätmine ning alkoholilembus.

**Hoolekogu liikmetel on ses osas erinevad seisukohad ja ettepanekud:**

* **soovitakse Haridusameti, kui pädeva hindaja arvamust antud juhtumi osas;**
* **soovitakse õpetaja Peeter Laanmäe õpetamispädevuse kontrolli;**
* **ettepanek, et ta võiks anda tunde vaid poistele, mitte ka 6.-7.kl tüdrukutele;**
* **sobimatus õpetajaks;**
* **kui seekordne probleem on asjaosalistele sobilikult lahendatud (st koos vabandamise ja andeks andmisega), siis saab Peeter Laanmäe õpetajana jätkata, kuid järgmise sarnase olukorra tekkimise puhul, ei oleks tal enam õpetajaks kohta.**

1. Vanematekogu poolt algatatud välipinksilaua projekti osas jääb koolipoolseks kontaktiks õpetaja Maiki Saaring. Vanematekogu tegeleb projektiga edasi.

MTÜ Eesti Rohelised Koolihoovid poolt EV100 kingitusprojekti "Lapsed koolihoovi liikuma ja õppima!" on Merivälja Koolil plaan rajada väike väliõppe paviljon, et lapsed saaksid õppida ja mängida ka vihmasema ilmaga varjualuses. Valminud jooniseid ja ideid oleme tutvustanud läbi vanematekogu. Antud projekti huvilised on saanud e-kirja vanematekogult. Nüüd võtab asja üle direktor ja otsib töömehed, kes selle ära teevad ning informeerib ka huvilisi, kes võivad väikestviisi kaasa lüüa. Vanematekogul paluti piirduda praegu antud teemaga tegelemisega.

Koolil on mure olemasoleva helitehnikaga, et seda ei osata kasutada. Vanematekogu esindaja lubas probleemiga tegeleda ja otsida mõne pädeva lapsevanema, kes hulga kooliõpilasi välja õpetab, kuidas seda kasutada.

Koolil on tõsine mure sellega, et väga paljud õpilased reisivad kooli ajal. Eriti lõpuklassides ei tohiks see sedavõrd massiline olla. Hoolekogu palus ka seda teemat rohkem lapsevanematele teadvustada, vastavalt kommunikeerida.

Kadri Rannala

Hoolekogu esimees

(allkirjastatud digitaalselt)

Mika Männik

Hoolekogu aseesimees

(allkirjastatud digitaalselt)

Protokollis Bianca Saadre, Lembe Levo, Kadri Rannala